Erich Maria Remarque

**Erich Maria Remarque** (22. juni, 1898. – 25. septembar, 1970.) je pseudonim njemačkog pisca čije je pravo ime *Erich Paul Remark*. Remarque je postao poznat po nizu djela kojima opisuje strahote rata čiji je sudionik bio i sam.
Njegov najpoznatiji roman je *Na zapadu ništa novo* (objavljen u nastavcima 1928. a kao knjiga početkom 1929. godine), u kojem opisuje život njemačkih vojnika koji se tokom Prvog svjetskog rata bore na zapadnom frontu (francusko ratište). Na osnovu ovog romana snimljen je i oskarom nagrađeni film. Ovo djelo mu donosi neprijateljstvo nacista, koji zabranjuju i pale mnoga njegova djela.

## Rani period života 
Erich Paul Remark je rođen 22. juna 1898. godine u njemačkom gradu u Osnabrück-u, u radničkoj porodici, od oca Petera Franza Remarka i majke Anna Marie.

## Karijera 
### Period rata i poslijeratni poslovi 
Tokom Prvog svjetskog rata, Remarque je regrutovan u njemačku vojsku u dobi od 18 godina. 12. juna 1917. godine, prebačen je na *Zapadni front*, u mjesto Hem-Lenglet (sjeverozapad današnje Francuske), u sastavu 2. čete, 2. gardijske divizije. 26. juna, dodijeljen je 15. rezervnom pješadijskom puku, stacioniranom između Torhouta i Houthulst. 31. jula, ranjen je šrapnelima u lijevu nogu, desnu ruku i vrat nakon čega je premješten u vojnu bolnicu u Njemačkoj gdje je proveo ostatak rata.

Nakon rata nastavio je usavršavanje nastavničkog poziva. Posao učitelja obavlja od 1. augusta 1919. u osnovnoj školi u Lohneu, u današnjem donjosaksonskom okrugu Bentheim. Od maja 1920. godine radio je i u Klein Berßenu a od avgusta 1920. godine i u Nahne. 20. novembra 1920. prestaje sa rodom u nastavi.

Remarque je radio na nekoliko različitih radnih mjesta, uključujući i poslove bibliotekara, poduzetnika, novinara i urednika. Njegov prvi plaćeni posao bio je za firmu *Continental Rubber Company*, njemačkog proizvođača guma, gdje je Remarque radio kao tehnički pisac.

1929. godine objavljuje svoje najpoznatije djelo Na zapadu ništa novo (*Im Westen nichts Neues*), pod imenom Erich Maria Remarque (mijenjajući srednje ime u čast svoje majke), roman koji daje prikaz okrutnosti rata iz ugla devetnaestogodišnjeg vojnika. Slijedi pisanje izvjesnog broja djela sličnih karakteristika, koje jednostavnim i emotivnim jezikom daju sliku ratnog i poratnog vremena u Njemačkoj. Kao komparacija suprotno viđenje se može naći u djelu Oluja čelika (*In Stahlgewittern*) od Ernsta Jüngera.

1933. godine Nacisti zabranjuju njegova djela i vrše zapljenu istih. Paralelno s tim kreću s propagandom kako je Remarque ustvari porijeklom francuski jevrej i da je njegovo pravo ime Kramer (što dobijemo u slučaju da izgovaramo prezime Remark unatrag). I u današnje vrijeme, u pojedinim biografijama ovog pisca stoji ova tvrdnja, sa već navedenim primjerom kao dokazom.

Od 1931 godine živi u Švicarskoj, a 1939 godine emigrira u Sjedinjene Američke Države, zajedno sa prvom ženom Ilsa Jeanne Zamboui (s kojom se vjenčao i razveo dva puta), i njih dvoje postaju naturalizovani građani ove zemlje. Godine 1958 oženio se holivudskom glumicom Paulette Goddard, i ostao oženjen njom sve do svoje smrti 1970 godine.

1948 godine se vraća u Švicarsku, gdje živi do smrti u 72 godini. Sahranjen je na groblju Ronco u Ticinu, Švicarska, a na tom groblju je također sahranjena i Paulette Goddard.

## Poznatija djela 
* *Na zapadu ništa novo* (Im Westen nichts Neues) -  1929
* *Povratak* (Der Weg zurück) - 1931
* *Tri ratna druga* (Drei Kameraden) - 1938 
* *Ljubi bljižnjeg svog* (Liebe deinen Nächsten) - 1941
* *Trijumfalna kapija* (Arc de Triomphe) - 1946
* *Iskra života* (Der Funke Leben) - 1952
* *Vrijeme života i vrijeme smrti* (Zeit zu leben und Zeit zu sterben) - 1954
* *Crni obelisk* (Der schwarze Obelisk) -1956
* *Nebo ne zna za miljenike* (Der Himmel kennt keine Günstlinge) - 1961
* *Noć u Lisabonu* (Die Nacht von Lissabon) - 1963
* *Sjenke u raju* (Schatten im Paradies) - posthumno objavljeno 1971

## Vanjski linkovi 
* Stranica Kirjasto.sci.fi
* Stranica Remarque.org 
* Stranica Remarque.uos.de
* Literarna enciklopedija
* Stranica s biografijama

## Reference 
Kategorija:Njemački pisci
Kategorija:Biografije, Osnabrück
Kategorija:Rođeni 1898.
Kategorija:Umrli 1970.